
(08353/2023 – C9‑0177/2023 – 2023/0102(NLE))
(Odobritev)
Evropski parlament,
–	ob upoštevanju osnutka sklepa Sveta (08353/2023),
–	ob upoštevanju Sporazuma med Evropsko unijo in Črno goro o operativnih dejavnostih, ki jih Evropska agencija za mejno in obalno stražo izvaja v Črni gori (08354/2023),
–	ob upoštevanju prošnje za odobritev, ki jo je Svet podal v skladu s členom 77(2), točki (b) in (d), členom 79(2), točka (c), in členom 218(6), drugi pododstavek, točka (a), Pogodbe o delovanju Evropske unije (C9–0177/2023),
–	ob upoštevanju člena 105(1) in (4) ter člena 114(7) Poslovnika,
–	ob upoštevanju priporočila Odbora za državljanske svoboščine, pravosodje in notranje zadeve (A9‑0000/2023),
1.	odobri sklenitev sporazuma;
2.	naroči svoji predsednici, naj stališče Parlamenta posreduje Svetu in Komisiji ter vladam in parlamentom držav članic in	Črne gore.

a. Ozadje
Namen predlaganega sklepa Sveta je odobriti sporazum o statusu med Evropsko unijo ter Črno goro glede ukrepov, ki jih izvaja Evropska agencija za mejno in obalno stražo v Črni gori, kot so določeni z Uredbo (EU) 2019/1896 o evropski mejni in obalni straži.

Ena od nalog Evropske agencije za mejno in obalno stražo (v nadaljnjem besedilu: Agencija) je sodelovanje s tretjimi državami na področjih, ki jih zajema uredba o evropski mejni in obalni straži, „vključno z morebitno operativno napotitvijo skupin za upravljanje meja v tretje države“. Agencija lahko v obsegu, potrebnem za izvajanje njenih nalog, sodeluje z organi tretjih držav, ki so pristojni za zadeve, zajete z uredbo, in lahko ob soglasju tretje države na njenem ozemlju izvaja ukrepe v zvezi z evropskim integriranim upravljanjem meja.

Namen sporazuma o statusu je zajeti vse vidike, ki so potrebni za izvajanje ukrepov agencije v tretjih državah. V skladu s členom 73(3) Uredbe (EU) 2019/1896 Unija v okoliščinah, ki zahtevajo napotitev skupin za upravljanje meja iz stalne enote evropske mejne in obalne straže v tretjo državo, v kateri bodo člani skupin izvajali izvršilna pooblastila, z zadevno tretjo državo sklene sporazum o statusu. 

Komisija je v skladu z uredbo o evropski mejni in obalni straži in členom 76(1) Uredbe v sporočilu COM(2021)0892 predstavila model sporazuma o statusu v skladu z Uredbo (EU) 2019/1896, ki vsebuje posebne določbe za izvajanje ukrepov na ozemlju tretjih držav. Sporazum o statusu s Črno goro temelji na modelu, ki ga je pripravila Komisija.

Komisija je 10. maja 2023 poročevalce obvestila o napredku pri pogajanjih o sporazumu o statusu med Evropsko unijo in Republiko Črno goro. Sporazum je bil podpisan 16. maja 2023 v Podgorici.

b. Stališče poročevalke
Na vrhuncu migracijske in begunske krize leta 2015 je več sto tisoč prosilcev za azil in migrantov v Evropsko unijo prispelo prek Zahodnega Balkana, Črna gora pa je bila na eni od glavnih poti za nezakonito mešano gibanje. 

Poročevalka meni, da je sklenitev uradnih, pravno zavezujočih sporazumov v okviru sodelovanja s tretjimi državami, v nasprotju z dvostranskimi sporazumi, bistvenega pomena za zagotavljanje preglednosti ter javnega in demokratičnega nadzora takšnega sodelovanja. Vseeno pa bi bilo treba vse sporazume med Evropsko unijo in tretjimi državami o ukrepih, ki jih izvaja Evropska agencija za mejno in obalno stražo, skrbno preučiti, sporazumi pa bi morali imeti dodano vrednost ter biti nujno potrebni in sorazmerni z vidika namena in vsebine.

Evropska agencija za mejno in obalno stražo ter ministrstvo za notranje zadeve Črne gore morata spoštovati določbe uredbe o evropski mejni in obalni straži ter zagotoviti skladnost s temeljnimi pravicami.

Poročevalka v zaključku ugotavlja, da je predlagani sporazum o statusu skladen z modelom sporazuma o statusu, kot ga je določila Komisija v sporočilu o vsebini in določbah, ki naj jih vsebuje končni sporazum.

Ker ta sporazum prihaja v fazo izvajanja, Parlament Evropsko agencijo za mejno in obalno stražo poziva, naj ga nemudoma obvesti o dejavnostih, ki potekajo kot del izvajanja sporazuma o statusu ter jo opominja, da mora v skladu s členom 73(8) Uredbe (EU) 2019/1896 v svoja letna poročila vključiti oceno sodelovanja s tretjimi državami.

Ob upoštevanju navedenega priporoča, naj Parlament potrdi besedilo osnutka sklepa Sveta.

